Vermoorde melkboer laat groot leemte | Landbou
'n Onsinnige misdaad het Suid-Afrika van een van sy leiers in die melkbedryf beroof.
"Hy gaan 'n leemte in die land, landbou, die melkbedryf en almal wat hy aangeraak het, laat," sê mnr. Drikus Lubbe, uitvoerende hoof van Dairy Group, waar mnr. Werner Büchner in die direksie gedien het.
Büchner (55) is op 5 September tydens 'n plaasaanval op sy plaas Boslaagte by Nanaga in die Oos-Kaap doodgeskiet. Sy seun, Werner jr. (30), is ook raakgeskiet en sy vrou, Estelle, aangerand.
Volgens Lubbe het Büchner vir 20 jaar melk aan Clover, Dairy Farmers of South Africa (DFSA) en Dairy Group gelewer en het hy van 2010 tot 2018 'n leidende rol as voorsitter van Clover as genoteerde maatskappy, en met die verkoop van Clover aan die Israeliese maatskappy CBC (Central Bottling Company), gespeel.
Büchner het as leier opgetree tydens die vorming van Dairy Group, wat in 2020 gestig is ná Coega Dairy en DFSA, Clover se produsente-afdeling, saamgesmelt het.
Hy was ook die besturende direkteur van die Nanaga Farming Trust (NFT) wat hy saam met vier aangrensende boere gestig het, en waar vier individuele plase en melkstalle as een maatskappy bestuur is.
"Hy was vir seker 'n leidende figuur en het oor baie jare Clover en Dairy Group se bestuur van baie insiggewende inligting voorsien rakende die primêre melkbedryf. NFT is ook een van Dairy Group se grootste verskaffers.
"Dit is duidelik dat hy nie net visionêr was nie, maar ook oor baie goeie leierseienskappe beskik het. Werner het my van baie goeie raad as vriend en op besigheidsvlak bedien. Hy was altyd bereid om te luister en geen moeite was te veel nie."
Volgens die Melkprodusenteorganisasie (MPO) is daar nie woorde om die familie mee te troos of om sin te maak van hulle groot verlies nie.
"Ons eer Werner sr. se nagedagtenis, nie net as melkboer, familieman en prominente leier in die Suid-Afrikaanse melkbedryf nie, maar iemand wat werklik as mens 'n groot en tasbare verskil in die gemeenskap en as gewaardeerde lid van die MPO gemaak het."
Volgens die organisasie was Büchner 'n besonderse begaafde en intelligente mens en het hy verskeie bestuursprogramme geskryf wat steeds deur baie boere in die Oos-Kaap gebruik word. "Sy nalatenskap sal in die komende jare 'n stille getuienis wees van sy deernisvolle hart, sy oop hand en sy diensbare gees."